google/wiki40b huggingface dataset:
Faustina Bordoni

Liv og virke

Bordoni ble født inn i en fornem venetiansk familie og fikk sin kunstneriske utdannelse blant annet av brødrene Alessandro og Benedetto Marcello. Den italienske komponisten og sangeren Michelangelo Gasparini var en av hennes medstudenter.
Høsten 1716 gjorde Bordoni en sensasjonell debut under premieren av Carlo Francesco Pollarolos opera Ariodante i Venezias Teatro San Giovanni Crisostomo. Hun sang ved denne og andre teaterscener i Venezia fram til 1725. I 1718 og 1719 opptrådte hun sammen med en annen av tidens store sangere, sopranen Francesca Cuzzoni.
Fra 1726 var Bordoni engasjert ved ulike teatre i London. Georg Friedrich Händel skrev flere stykker for henne, og uttalte at han gjerne samarbeidet med henne. I 1727 opptrådte hun igjen sammen med Francesca Cuzzoni, denne gangen  på King's Theatre i London. Under sesongavslutningen 6. juni samme år slo de to divaene løs på hverandre på scenen, en episode som vakte slik oppmerksomhet at begge fikk engasjementer over store deler av Europa. Bordoni opptrådte de neste årene i Parma, Firenze, Torino, Milano, Roma og Venezia, og var under disse turneene den best betalte sangerinnen i Europa.
I 1730 giftet Bordoni seg med den tyske komponisten Johann Adolf Hasse. Årene etter var begge engasjert ved Dresdner Hofoper. Her var hun den ubestridte prima donna fram til 1747, da stemmen hennes begynte å vise de første aldringstegnene. Hoffet fant en etterfølger i sopranen Regina Mingotti, som selv om hun var engasjert som andre sangerinne, snart lå i en bitter konflikt med Bordoni. Tvisten ble først bilagt etter at Mingotti fikk et års engasjement i Napoli i 1750. Året etter tok Bordoni avskjed med scenen og Mingotti ble hennes etterfølger som prima donna i Dresden. Konflikten er dokumentert i en korrespondanse mellom librettisten Metastasio og Pisendel.
Etter syvårskrigen ble Dresdner Hofoper stengt, og Bordoni og ektemannen Hasse reiste til Wien der de bodde noen år før de slo seg ned i Venezia. De fikk to døtre, begge utdannet seg til sangere.
Mens rivalen Cuzzoni døde i ytterste fattigdom, kunne Bordini glede seg over en lykkelig og velstående alderdom. Etter et besøk i 1772 beskrev Charles Burney henne som «en liten, brunhårig, følsom og livlig gammel [dame] … som fortsatt har mye igjen av … skjønnheten hun var så berømt for i sin ungdom.»
Komponisten Quantz berettet at Bordonis stemme ikke var omfangsrik, men innen sin begrensning svært vakker, artikulert og briljant.
Skattetoget/B-Sida

Skattetoget/B-Sida er en musikksingle av Arbeidslaget hass K. Vømmølbakken i 1975. Som tittelen sier, inneholder den sangene Skattetoget og B-Sida. «Skattetoget» er også utgitt på plata Grovarbeid, mens «B-Sida» aldri før eller senere er blitt utgitt.
Fylkesvei 5388

Fylkesveg 5388 går mellom Ygre og Kløve i Voss. Veiens lengde er 6,3 km.
Frem til 2019 hadde veien betegnelsen Fv308.
Stuping under Panamerikanske leker 1995

Stuping under Panamerikanske leker 1995 ble arrangert i Mar del Plata i Argentina fra 11. til 26. mars 1995. Det var 1- og 3 meter sviktstup og 10 meter tårnstup for både menn og kvinner. Mexico ble beste nasjon foran Canada begge med to gullmedaljer.
Mang

Mang (pinyin: Máng Shì), til 2010 Luxi (潞西市; Lùxī Shì), er et byfylke i det autonome prefekturet Dehong i provinsen Yunnan i Folkerepublikken Kina.
Befolkningen er på 362 400 innbyggere i 1999.

Samferdsel

Kinas riksvei 320 går frem til grensen. Den begynner i Shanghai og løper sørvestover til grensen mellom provinsen Yunnan og Burma. Underveis er den innom blant annet Hangzhou, Nanchang, Guiyang, Kunming og Dali.
Metacoptops

Utseende

En middelsstor, kraftig, brunspraglete trebukk. Antennene er kortere enn kroppen, det fjerde leddet har en dusk av svarte hår spissen. Pronotum er bredere enn langt, med rundede sider uten tenner. Dekkvingene er jevnbrede, hver dekkvinge med en litt uregelmessig, hvit skråflekk som går fra ytterkanten innover og forover.

Levevis

Disse billene har larver som lever i død ved av løvtrær, ofte like under barken.

Utbredelse

Arten lever på Borneo.
Aasen-bombe

Aasen-bombe var en italiensk bombe fra første verdenskrig  formet som en håndgranat og sluppet mot det tenkte mål fra et italiensk fly. Bomben be oppkalt etter oppfinneren, Nils Waltersen Aasen, en oppfinner som utviklet en rekke våpen og prototyper som senere førte til den moderne håndgranat for det norske forsvaret
Geitbåtmuseet

Geitbåtmuseet ligger i Halsa, nærmere bestemt i Valsøyfjord på Engan. Utstillingen består av om lag 40 trebåter. Den eldste båten er fra 1700-tallet. Museet har et eget båtbyggeri som bygger klinkbygde båter.
Løpebillenes systematikk

Løpebillenes systematikk
Løpebillene (Carabidae) er en de mest artsrike billegruppene, de utgjør over 40 000 arter i verden. I Norge er det registrert omtrent 260 arter.
Diacucephalus

Utseende

En liten (ca. 9 millimeter), avlang oldenborre. "Snuten" (clypeus) har en U-formet innskjæring i midten. Pronotum er bredere enn dekkvingene, sidekanten er vinklet på midten, foran og bak dette nærmest rettlinjet. Dekkvingene er parallellsidige, tett og kraftig punktert. Antennene er ti-leddete med en tre-leddet vifte.

Utbredelse

Artene er utbredt på det vestlige Madagaskar.
Norplatoon

Norplatoon var den norske troppen i Force Mobile Reserve UNIFIL sin mekaniserte uttrykningstyrke.
Tanyproctoides

Utseende

Middelsstore (10-15 millimeter), blanke, brune oldenborrer. Oversiden bortsett fra hodet er hårløs. Kroppen er bredest ved dekkvingenes fremre del. Antennene består av ti ledd med en seks- eller sju-leddet vifte.

Utbredelse

Slekten er kjent fra Saudi-Arabia, Kuwait, Irak og Iran.
Metrobús

Rute A

Den første ruten dekker en distanse på rundt 28,5 kilometer og har 45 stasjoner. Den går langs Avenida de los Insurgentes, hvor et eget kjørefelt er reservert for den. Den unngår dermed all trafikken, og kan frakte passasjerene raskt gjennom byen. Avenida de los Insurgentes er en sterkt trafikkert vei som går gjennom byen fra nord til sør, og den sies å være verdens lengste aveny.

Rute B

Den andre ruten ble åpnet 16. desember 2008, og går langs Eje 4 Sur, fra vest til øst. Den har overgang til linje 1 ved stasjonen Nuevo León. Den har 36 stasjoner og en lengde på 18,9 kilometer.

Priser

Fra den 28. desember 2008 er taksten satt til 5,00 pesos uavhengig av reisedistanse. Nattakst er satt til 5,50 pesos.

Kritikk

Mange har vært kritiske til metrobussen, fordi ett av de fire kjørefeltene i hver retning langs Avenida de los Insurgentes ble reservert til denne bussen. I tillegg har mikrobussene blitt fjernet fra gaten, noe som førte til at mange bussjåfører mistet jobben.
Steinar Krokmo

Steinar Krokmo (født 5. februar 1969) er en norsk heavy metal-bassist. 
Han spiller i progressiv metal bandet Pagan's Mind.
Alakurtti

Alakurtti (russisk: Алакуртти; finsk: Alakurtti) er en by på 6 671 innbyggere (2002), beliggende sør for «halsen» til Kolahalvøya i Murmansk oblast i det nordvestlige Russland. Alakurtti administreres fra Kandalaksja. Byen var inntil 1940 del av den finske lapplandsprovins.

Historie

Den 30. november 1939 ble Alakurtti nedbrent av vikende finske tropper, og i mars 1940 inngikk byen i  Sovjetunionens karelo-finske sosialistiske sovjetrepublikk. I juni 1941 ble byen inntatt av tyske og finske tropper og den 14. september 1944 igjen av sovjetiske tropper. I 1953 inngikk Alakurtti i Murmansk oblast.
Alakurtti har jernbaneforbindelse.
Siden januar 2015 har Alakurtti vært forlegningssted for en brigade av den russiske nordflåten, den 80. uavhengige mekaniserte infanteribrigade (basen hadde vært ubemannet siden 2009). 
Omkring 3 km nordvest for Alakurtti ligger Alakurtti luftbase som har et bomberegiment med Sukhoj Su-24 og et helikopterregiment med Mil Mi-24 og Mil Mi-8.
Saint Peter (Jersey)

Geografi

Saint Peter grenser mot fire andre prestegjeld: Saint Ouen i nord, Saint Mary i nordøst, Saint Lawrence i øst, og Saint Brélade i sør.
Saint Peter har to innsjøer eller dammer, St. Ouen's Pond og Val de la Mare Reservoir, begge er delt med Saint Ouen. 
De tradisjonelle tilnavnet for St. Pierrais, folket i Saint Peter, er ventres à baînis(engelsk: limpet bellies), noe uklart hvorfor, men kanskje for at sognet er festet til to kystlinjer som to sugeskjell.

Severdigheter

En del opplevelser som er relativt kort vei fra hovedstaden Saint Helier med eksempelvis buss er Living Legend. Det er et opplevelsessenter særlig egnet for barnefamilier. Her finnes showet Jersey Experience, en noe enkel videoforestilling som forteller om Jerseys kulturarv og historie, fremstilt og fortalt av flere kjente skuespillere, blant annet John Nettles som spilte figuren Jim Bergerac i TV-serien Bergerac på 1980-tallet. Det er også et anlegg for «adventure golf», minigolf, med 18 hull og gokartbane, foruten restaurant og kjøpssenter.
I gangavstand fra nevnte opplevelsessenter er St Peter’s Valley er relativt nytt skogsland. Det inneholder et mangfold av ulike trær og plantearter, og som gir et miljø for sommerfugler, insekter og pattedyr. Det går flere kunstige stier gjennom området, og disse passerer to bevarte møller: Le Moulin de Quétivel og Tesson Mill. Disse, som skoglandet, er bevart av National Trust for Jersey.

Utdannelse

St. Peter's School er lokalisert i La Rue du Presbytère, og er en statlig drevet barneskole som hadde 164 elever i 2009. St. George's Preparatory School, som krever avgift, er lokalisert La Hague Manor ved Rue de la Hague, er eid av Jersey Educational Trust.
Løgneren

Løgneren er en roman av Martin A. Hansen. han begynte på den i 1942, men den ble ikke ferdig før i 1949. Opprinnelig var den skrevet som en radioroman, siden ble den også føljetong i avisen «Berlingske Aftenavis». I 1970 ble den filmatisert.
Romanen handler om en lærer på en liten dansk øy. Vi får innblikk i hvordan han tar et oppgjør med seg selv og med innbyggerne på øya.
Flavonoid

Flavonoider er en gruppe fenolforbindelser som forekommer i planter. Mer enn 4500 ulike flavonoider er kjent. En av delgruppene er antocyaniner. De har ulike funksjoner, som å gi farge på blomster og frukt, tiltrekke dyr som sprer pollen og frø og beskyttelse mot beiting.
Scitalini

Utseende

Middelsstore, avlange, hvelvede, brunlige skarabider.

Utbredelse

Gruppen er utbredt i Australia, mest i de østlige og sørøstlige delene, og finnes også på New Zealand.
Pudrett

Pudrett er menneskelige ekskrementer forvandlet til tørr, luktsvak og transportvennlig handelsgjødsel. Pudrettsystemet er et teknisk og biologisk system for å utnytte doavfall fra en storby til gjødsel for matproduksjon i byens omegn. 
Ordet kommer fra fransk, poudrette og betyr lite pudder. Begrepet oppsto i Paris på slutten av 1700-tallet, og ideen var gjenvinning, et utslag av nyttefilosofi, utilitarisme. Målet var å omgjøre avfall til ressurser, samme som vår tids renovasjonsselskaper arbeider etter. Myndighetene i Paris ville samtidig gjøre dotømming til et ærbart samfunnsnyttig yrke. Nattmannen, som tidligere hadde denne oppgaven, ble regnet som et uærlig yrke.
Den tidligere skikken på dette området var store binger som ble gravd ned i bakken. De ble sjelden tømt, og først når de var overfulle. Dette systemet ble forbudt, og Kristiania Renholdsverk skaffet 42 spesialkonstruerte jernbanevogner. 32 000 tonn gjødsel ble solgt til bøndene i Akershus i 1900. 
Også husholdningsavfall var med i denne avfallshandteringen, samt hestemøkk som ble samlet fra gatene. 
Pudrettsystemet ble valgt av Kristiania Renholdsverk etter studiereiser til en rekke byer i utlandet. Vannklosettsystemet ble ansett som uegnet for Kristiania på grunn av frost, omfattende forurensning av indre havnebasseng og ødeleggelse av fiskeriene og at nasjonen ikke hadde råd til å miste de ressursene som lå i gjødselen. 
Fra 1910 ble vannklosettene sett på som framtidas løsning.
Nes (Vest-Agder)

Nes er en tidligere selvstendig kommune i Vest-Agder fylke.
Fra 1837 utgjorde Nes sammen med Hidra Nes og Hidra formannskapsdistrikt.
8. oktober 1893 ble området delt i to selvstendige enheter: Nes kommune og Hidra kommune. Nes kommune hadde ved opprettelsen 1 704 innbyggere.
I 1942 ble en del av Nes med 377 innbyggere tillagt Flekkefjord kommune.
1. januar 1965 ble Nes kommune sammen med Bakke (unntatt Øksendal), Gyland og Hidra kommuner slått sammen med Flekkefjord kommune. Nes hadde da 2 757 innbyggere.

Historie

De eldre kommunale arkivkildene for kommunen finnes i dag hos Interkommunalt arkiv i Vest-Agder IKS (IKAVA). Dette inkluderer protokoller fra for eksempel kommunestyre, formannskap, fattigstyre, skolestyre og arkiver med blant annet personopplysninger i form av klientarkiver, skatteprotokoller og skoleprotokoller.
Gunnar Kaus

Politisk liv

Per dags dato kommunestyremedlem og formannskapsmedlem i Lillehammer. 
Han er tidligere organisatorisk nestleder av Senterungdommen (2012-2014). Han har tidligere vært fylkesleder av Oppland Senterungdom (2011–12).
Huangyan

Huangyan (kinesisk: 黄岩区, pinyin: Huángyán) er et distrikt i byprefekturet Taizhou i provinsen Zhejiang øst i Folkerepublikken Kina. Arealet er på 988 km² og befolkningen på ca. 570.000.

Appelsiner og mandariner

Distriktet er rikt på nedbør og har årlig gjennomsnitt på 1676 mm. Gjennomsnittstemperaturen er på 17 grader C., noe som har gjort området til Kinas appelsinby. Også mandarindyrking har lange tradisjoner i dette området, som nå er et viktig område for fruktdyrking i Kina og et område som eksporterer mye til hele verden.

Plast

Huángyan er kjent for produksjon av støpte plastprodukter. Ifølge statistikk for 2006 ble 70% av støpte plastprodukter i Kina laget i Huángyan. Veksten i eksport av støpte plastprodukter fra området øker også stadig. Her produseres plastutstyr til biler, motorsykler, produkter innen audio og video, rør, medisinske apparater og hvitevarer.

Jernbane

Høyhastighetsbanen Ningbo–Taizhou–Wenzhou-banen går gjennom området.
Løiten Brænderis Destillation

Løiten Brænderis Destillation ble etablert i 1871 som et destilleri under Løiten Brænderi.

Historikk

På en ekstraordinær generalforsamling i Løiten Brænderi 14. februar 1871 ble det gitt samtykke til at direksjonen i brenneriet skulle «oprette og indtil videre drive en Destillation med Lager og Udsalg af renset Brendevin i Christiania». Bestyrer av denne virksomheten ble Anders Løwlie. Virksomheten som kom i gang 15. mai 1871, leide til å begynne med lokaler på hjørnet av Storgaten og Nygaten, men flyttet i løpet av høsten 1876 over til Karl XIIs gate 7, en eiendom som var innkjøpt i 1874. I og med kjøpet av Karl XIIs gate 7 hadde firmaet overtatt en allerede eksisterende mineralvannfabrikk som ble drevet videre av den nye eieren. I disse lokalene holdt firmaet til inntil det ble nedlagt i 1927.
Løiten Brænderis Destillasjon var den største i sitt slag i landet så lenge slik virksomhet var tillatt i privat regi. Firmaet opprettet for øvrig i 1900 A/S Den norske Ætherfabrikk 'i forbindelse med destillasjonen'. I forbudstiden 1918-1926 hadde firmaet også overtatt og drev en fabrikk for kosmetiske artikler, AZAL A/S. Da brennevinsforbudet ble opphevet i 1926, hadde de fleste firmaene som tidligere hadde destillert sprit, blitt kjøpt opp av Vinmonopolet A/S. Bare Løiten Brænderi Destillasjon hadde overlevd økonomisk de 7 årene forbudstiden hadde vart, bl.a. pga. stor eksport av sine varer og ved satsing på salg av andre produkter: brus fra mineralfabrikken, eter fra Ætherfabrikken og kosmetik og tannkrem fra Azal-fabrikken. Men den norske regjeringen måtte i 1926 ta en prinsippavgjørelse for å unngå en 'uholdbar konkurransesituasjon'. Avgjørelsen innebar at Vinmonopolet fikk monopol på produksjon og salg av norsklaget sprit og Løiten ble tvunget til å selge. På en ekstra generalforsamling 22.02.1927 ble en overdragelseskontrakt med Vinmonopolet vedtatt. Overrettssakfører O. Chr. Berg fikk i oppdrag å avvikle driften gjennom selskapet Løiten Brenneris Handelsselskap. Den siste utlodningen av selskapet skjedde 4. juli 1931.
Vladimir Maslasjenko

Landslaget

Han deltok i flere internasjonale turneringer for Sovjetunionen. Han ble europamester i fotball i 1960.
UNAVEM II

UNAVEM II, formelt United Nations Angola Verification Mission II, var en fredsbevarende FN-styrke opprettet av FN i mai 1991 for å påse etterlevelse av fredsavtalen mellom Angolas regjering og União Nacional para a Independência Total de Angola (UNITA), herunder overholdelse av våpenhvile mellom partene, samt observasjon og verifikasjon av valg. UNAVEM II ble avviklet i februar 1995.
På det meste hadde UNAVEM II militærobservatører og 126 politifolk. Operasjonen var støttet av en sivil flyavdeling og hadde også en sanitetsenhet. Til valgobservasjon hadde operasjonen 400 internasjonale valgobservatører i aktivitet. 26 land deltok i UNAVEM II, deriblant Norge.
Church of Satan

Church of Satan er en religiøs/filosofisk organisasjon for de som følger den moderne satanismen slik den er utviklet av Anton Szandor LaVey og omtalt i The Satanic Bible, som er skrevet av Anton Szandor LaVey og utgitt i 1969.
Church of Satan ble grunnlagt av Anton Szandor LaVey i San Francisco på valborgsnatt (natt til 1. mai) i 1966. LaVey fungerte som yppersteprest fram til sin død i 1997. Stillingen ble så videreført til Blanche Barton, moren til LaVeys eneste sønn, Satan Xerxes Carnacki LaVey (født 1. november 1993). 30. april 2002 utpekte hun Peggy Nadramia til yppersteprest for Church of Satan.
Balbina

Oppvekst

Frem til sitt tredje leveår vokste hun opp i Warszawa, og i 1988 flyttet hun sammen med sine foreldre til bydelen Moabit i Berlin. I kjølvannet av foreldrenes skilsmisse fulgte hun moren til Neukölln i samme by. Her gikk hun på Albert-Einstein-Gymnasium, hvor hun tok artium i 2002. Hun begynte siden på siviløkonomstudium, som hun avbrøt efter å ha tatt den forberedende prøven.

Musikkarriere

Balbina begynte å skrive dikt og musikk mens hun gikk på ungdomsskolen. Hun iscenesatte også teateroppsetninger med medelevene sine.
Ved slutten av 1990-årene tok hun kontakt med indie-labelet «Royal Bunker», hvor hun ble kjent med flere artister innen tysk hip-hop, blant annet Prinz Pi, Masters of Rap og Biztram, som medproduserte hennes første studioalbum, Bina. Hun dro siden på turné med Die Atzen og Prinz Pi.
I 2015 var Balbina og musikerne hennes oppvarmingsband på Herbert Grönemeyers Dauernd Jetzt-turné.
Hun har signert hos labelet Four Music.

Mottagelse

Musikken hennes er gjennomgående blitt møtt med svært god respons fra anmeldere. På den annen side mener noen kritikere at hun legger overdreven vekt på sproglige utskeielser som kan bli direkte banale.
Torontos undergrunnsbane

Torontos undergrunnsbane (Toronto subway and RT) er en undergrunnsbane i Toronto i Canada. Den består både av tunnelbaneseksjoner og vanlige jernbanespor. Den første linjen sto ferdig i 1954 og det var Canadas første undergrunnsbane. Systemet driftes av Toronto Transit Commission. Pr. 2010 består systemet av 4 linjer med 69 stasjoner og 68,3 km med spor.
Russlands kvinnelandslag i ishockey

Det russiske kvinnelandslaget i ishockey er underlagt det russiske ishockeyforbundet. Laget spilte sin første kamp den 1. april 1994 i Brampton i Canada, hvor resultatet blei tap mot Sveits. Russland blir i dag regna som det sjette beste kvinnelandslaget i ishockey. Laget har sjeldent klart å komme på pallplass under et internasjonalt mesterskap; unntaket er seieren over Finland i bronsefinalen under ishockey-VM 2001. Russland har 278 registrerte kvinnelige utøvere av ishockey per 2009. Dagens hovedtrener er Mikhail Tsjekanov og daglig leder Alexej Jasin.
Kirsten Lundsgaardvig

Kunstteknikk

Lundsgaardvig bruker en helt spesiell teknikk i sine malerier. Lerretene grunnes lag på lag inntil hun har oppnådd den strukturen hun ønsker. Så males motivet. Det kan ta opp til et år før de største bildene er ferdige. Denne type maleri får en tjukk og flekkete utseende som skaper en levende følelsen i bildet. 
Kunstneren bruker også andre teknikker, bl.a. collage og akvarell.
Materialet til collagene finner hun på den danske vestkysten, som senere settes sammen og males på.
Hennes kunst er inspirert av universet og alt som hører til, men også natur, dyr, fossefall, Afrika, vannliljer, mennesker og mye mer. Noen av bildene kombinerer også flere forskjellige motiver, slik som i bildet, «Flowers in the universe».
Trekronegassing

Trekronegassing (engelsk Canopy fogging) er en måte å samle trelevende insekter og edderkoppdyr på som har ført til oppsiktsvekkende resultater i de senere årene. Man sprøyter et biologisk nedbrytbart insektmiddel opp i trekronen med en tåkesprøyte og samler opp de bedøvede eller drepte dyrene som faller ned ved hjelp av trakter eller presenninger. Tåkesprøyten blir drevet av et forbrenningskammer som brenner bensin, og blander finfordelt insektmiddel med den varme eksosen slik at man får en varm tåke som stiger til værs. Som insektmiddel bruker man naturlige (utvunnet av Chrysanthemum) eller syntetiske pyrethroider. Disse stoffene brytes raskt ned av sollys og skaper derfor ikke noen varige forurensingsproblemer. For å unngå at virkestoffene brytes ned for raskt, og for å få det mest mulig stille slik at man kan kontrollere tåkeskyen, bør behandlingen utføres før soloppgang. Hørselvern (på grunn av tåkesprøytens høye støynivå) og åndedrettsvern må brukes. Store insekter blir bare slått i svime av behandlingen, små insekter blir drept.

Spennede resultater

Trekronegassing har først og fremst blitt benyttet i tropisk regnskog, der de meget høye trekronene ellers er vanskelig tilgjengelige. Disse undersøkelsene har vist at det finnes en meget artsrik fauna av insekter og edderkoppdyr oppe i trekronene. Mest kjent er studien til amerikaneren Terry Erwin, som behandlet 19 trær av arten Luehea seemanni i Peru. Han fant der 1200 arter biller på dette ene treslaget. Ved å gjette på en rekke faktorer, slik som andelen av alle insekter som er biller, andelen av arter som lever i trekronene sammenlignet med andre steder, og i hvilken grad billene var spesialisert på ulike treslag, og gange dette med tallet på arter av tropiske trær, kom Erwin til at det kunne være noe slikt som 30 millioner arter insekter i verden. Når man vet at litt over 1 million arter er beskrevet er dette tallet oppsiktsvekkende høyt. Resultatet ble publisert i 1982 og førte snart til en stor debatt. Erwins hypotese har fordelen at den var testbar – ved å finne mer realistiske verdier for de ulike faktorene i Erwin's regnestykke kunne man nå fram til mer realistiske tall. Nyere undersøkelser, blant annet av den norske billeeksperten Frode Ødegaard, tyder på at Erwin's estimat for graden av spesialisering trolig er for høye, og nå regner man med at tallet på insektarter trolig er mellom 5 – 10 millioner, som fortsatt er veldig mye høyere enn tallet på kjente, beskrevne arter.

Også i Norge

De fleste studier som har brukt denne metoden har skjedd i tropene. Men trekronegassing har også blitt forsøkt i Norge. En studie av furutrær påviste over 500 arter av insekter og edderkoppdyr fra 24 trær. Nesten 100 av disse var ikke tidligere kjent fra Norge, og ni arter var nye for vitenskapen.
Anna Atkins

Oppvekst

Anna Barn ble født i Tonbridge i Kent i England i 1799. Moren hennes, Hester Anne, «klarte ikke å komme seg efter fødselen» og døde i 1800. Anna sto nær sin far John George Children, som var en vitenskapsmann med mange interesser; han ble for eksempel hedret ved at mineralet childrenite og pythonet Antaresia childreni, ble oppkalt efter ham. Hun «fikk en uvanlig vitenskapelig utdanning for en kvinne av sin tid.» De detaljerte graveringer av skjell hun gjorde ble brukt for å illustrere farens oversettelse av Lamarcks Genera of Shells, som ble utgitt i 1823.
Hun giftet seg med John Pelly Atkins i 1825, og de flyttet til Halstead Place, Atkinsfamiliens hjem i Sevenoaks i Kent. Efter dette dyrket hun interessen for botanikk, blant annet ved å samle tørkede planter. Disse ble trolig brukt som fotogrammer senere.
Caprese Michelangelo

Frazioni

Kommunen omfatter følgende frazioni:
Casalino di Caprese, Dicciano, Fragaiolo, Gregnano, Lama, Monna,  Papiano, Ponte Singerna, San Casciano, San Cristoforo, Selva Perugina, Sovaggio, Trecciano, Valboncione